b"\n_START_ARTICLE_\nBestialots Espurnats de la Sagrada Fam\xc3\xadlia\n_START_SECTION_\nHist\xc3\xb2ria\n_START_PARAGRAPH_\nLa colla de diables dels Bestialots Espurnats de la Sagrada Fam\xc3\xadlia va n\xc3\xa9ixer el mes de novembre de l'any 2008, gr\xc3\xa0cies a un grup de gent vinculada a unes altres entitats culturals del districte. Va ser durant les festes del barri que la colla va rebre el bateig de foc, apadrinada pels diables de les Fures de Can Bar\xc3\xb3 i pel drac Farfolla de la Sagrada Fam\xc3\xadlia._NEWLINE_Des de l'any 2009 participa activament en la revetlla de Sant Joan, que va ajudar a recuperar._NEWLINE_L'any 2010 va prendre part per primera vegada en el correfoc de la Merc\xc3\xa8._NEWLINE_El 2011 els Bestialots Espurnats de la Sagrada Fam\xc3\xadlia van incorporar la figura de Llucifer, un personatge que s'identifica per la capa i la m\xc3\xa0scara, que el 2012 van dotar tamb\xc3\xa9 d'un ceptrot._NEWLINE_Des del 2014 compten amb el grup de percussi\xc3\xb3 Insomnia Batucada a les seves actuacions.\n_START_SECTION_\nVestimenta\n_START_PARAGRAPH_\nLa vestimenta dels diables \xc3\xa9s negra, amb flames de color taronja i vermell a la cintura, als punys i als camals. A partir d'aquesta base cada integrant de la colla s'ha personalitzat el seu vestit._NEWLINE_A part, la figura de Llucifer consta d'una m\xc3\xa0scara taronja i d'una capa negra amb flames vermelles a la part inferior, que es col\xc2\xb7loca per sobre del vestit de diable."